b'\n_START_ARTICLE_\nAdelolf de Boulogne\n_START_PARAGRAPH_\nAdelolf (d. 13 noiembrie 933) a fost conte de Boulogne de la anul 918 p\xc3\xa2n\xc4\x83 la moarte.\n_START_SECTION_\nVia\xc8\x9ba\n_START_PARAGRAPH_\nAdelolf a fost unul dintre fiii contelui Balduin al II-lea de Flandra cu Aelfthryth. El a fost probabil botezat dup\xc4\x83 numele str\xc4\x83bunicului s\xc4\x83u matern, regele Aethelwulf de Wessex. Extinse posesiuni ale lui Balduin al II-lea \xc8\x99i multele func\xc8\x9bii din ceea ce ast\xc4\x83zi se afl\xc4\x83 \xc3\xaen nordul Fran\xc8\x9bei \xc8\x99i \xc3\xaen vestul Belgiei au fost divizate \xc3\xaentre fiii s\xc4\x83i odat\xc4\x83 cu moartea sa din 918. Fiul cel mare, Arnulf, a devenit conte de Flandra, \xc3\xaen vreme ce Adelolf a succedat tat\xc4\x83lui lor \xc3\xaen pozi\xc8\x9bia de conte de Saint-Pol, de Boulogne \xc8\x99i de Th\xc3\xa9rouanne. De asemenea, el a mai fost abate laic al aba\xc8\x9biei Sf\xc3\xa2ntului Bertinus din Saint-Omer._NEWLINE_\xc3\x8en 926, Adelulf a fost trimis ca ambasador la v\xc4\x83rul s\xc4\x83u pe linie matern\xc4\x83, regele Athelstan de Wessex de c\xc4\x83tre contele Hugo cel Mare, conduc\xc4\x83torul efectiv al Fran\xc8\x9bei de nord \xc3\xaen timpul lui Rudolf de Burgundia, care fusese ales rege al Fran\xc8\x9bei \xc3\xaen 923. Adelolf urma s\xc4\x83 ob\xc8\x9bin\xc4\x83 acordul regelui Angliei pentru o c\xc4\x83s\xc4\x83torie \xc3\xaentre Hugo cel Mare \xc8\x99i o alt\xc4\x83 sor\xc4\x83 a regelui din Wessex. Printre cadourile costisitoare trimise lui Aethelstan, un avid colec\xc8\x9bionar de moa\xc8\x99te sfinte, se zice c\xc4\x83 s-ar fi aflat sabia \xc3\xaemp\xc4\x83ratului roman Constantin cel Mare \xc8\x99i Sf\xc3\xa2nta Lance. Misiunea s-a \xc3\xaencheiat cu succes, iar Hugo s-a c\xc4\x83s\xc4\x83torit cu cumnata lui Aethelstan, Eadhild._NEWLINE_Adelolf a fost tat\xc4\x83l lui Arnulf al II-lea de Boulogne (care i-a succedat la conducerea comitatului de Boulogne; d. 971), ca \xc8\x99i al unui fiu ilegitim, numit Balduin (d. 973) care a fost protector al contelui Arnulf al II-lea de Flandra._NEWLINE_Conform Gesta abbatum Sancti Bertini Sithiensium a cronicarului Folcwine, Adelolf a murit \xc3\xaen 13 noiembrie 933, fiind \xc3\xaenmorm\xc3\xa2ntat la Saint-Bertin.'